CELEX: 62019CJ0941
Language: ro
Date: 2021-03-10 00:00:00
Title: Hotărârea Curții (Camera a noua) din 10 martie 2021.#Samohýl group a.s. împotriva Generální ředitelství cel.#Cerere de decizie preliminară formulată de Krajský soud v Ostravě.#Trimitere preliminară – Tariful vamal comun – Clasificare tarifară – Nomenclatura combinată – Pozițiile tarifare 3004 și 3808 – Interpretare – Regulamentul (CE) nr. 455/2007 – Soluție «spot‑on» pentru pisici împotriva infestărilor cu purici și căpușe – Efecte terapeutice sau profilactice.#Cauza C-941/19.

HOTĂRÂREA CURȚII (Camera a noua)
   10 martie 2021 (
         *1
      )
   „Trimitere preliminară – Tariful vamal comun – Clasificare tarifară – Nomenclatura combinată – Pozițiile tarifare 3004 și 3808 – Interpretare – Regulamentul (CE) nr. 455/2007 – Soluție «spot‑on» pentru pisici împotriva infestărilor cu purici și căpușe – Efecte terapeutice sau profilactice”
   În cauza C‑941/19,
   având ca obiect o cerere de decizie preliminară formulată în temeiul articolului 267 TFUE de Krajský soud v Ostravě (Curtea Regională din Ostrava, Republica Cehă), prin decizia din 13 decembrie 2019, primită de Curte la 27 decembrie 2019, în procedura
   
      Samohýl group a.s.
   
   împotriva
   
      Generální ředitelství cel,
   
   CURTEA (Camera a noua),
   compusă din domnul N. Piçarra (raportor), președinte de cameră, domnul D. Šváby și doamna K. Jürimäe, judecători,
   avocat general: domnul G. Hogan,
   grefier: domnul A. Calot Escobar,
   având în vedere procedura scrisă,
   luând în considerare observațiile prezentate:
   
            –
         
         
            pentru guvernul ceh, de M. Smolek, J. Vláčil și O. Serdula, în calitate de agenți;
         
      
            –
         
         
            pentru Comisia Europeană, de J. Hradil și M. Salyková, în calitate de agenți,
         
      având în vedere decizia de judecare a cauzei fără concluzii, luată după ascultarea avocatului general,
   pronunță prezenta
   
      Hotărâre
   
   
            1
         
         
            Cererea de decizie preliminară privește interpretarea pozițiilor tarifare 3004 și 3808 din Nomenclatura combinată, care figurează în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO 1987, L 256, p. 1, Ediție specială, 02/vol. 4, p. 3), în versiunea care rezultă din Regulamentul de punere în aplicare (UE) nr. 1101/2014 al Comisiei din 16 octombrie 2014 (JO 2014, L 312, p. 1) (denumită în continuare „NC”).
         
      
            2
         
         
            Această cerere a fost formulată în cadrul unui litigiu între Samohýl group a.s. (denumită în continuare „Samohýl”), pe de o parte, și Generální ředitelství cel (Direcția Generală a Vămilor, Republica Cehă), pe de altă parte, în legătură cu anumite informații tarifare obligatorii (denumite în continuare „ITO”) eliberate pentru produsul denumit „Bob Martin Clear 50 mg – soluție «spot‑on» pentru pisici”.
         
      
      Cadrul juridic
   
   
      
         NC
      
   
   
            3
         
         
            Clasificarea vamală a mărfurilor importate în Uniunea Europeană este reglementată prin NC, care se întemeiază pe Sistemul armonizat de denumire și codificare a mărfurilor, instituit prin Convenția internațională privind Sistemul armonizat de denumire și codificare a mărfurilor, încheiată la Bruxelles la 14 iunie 1983, în cadrul Organizației Mondiale a Vămilor (OMV) și aprobată, împreună cu protocolul de modificare a acesteia din 24 iunie 1986, în numele Comunității Economice Europene prin Decizia 87/369/CEE a Consiliului din 7 aprilie 1987 (JO 1987, L 198, p. 1, Ediție specială, 02/vol. 3, p. 199, denumit în continuare „SA”).
         
      
            4
         
         
            NC preia pozițiile și subpozițiile de șase cifre ale SA, numai a șaptea și a opta cifră formând subdiviziuni care îi sunt proprii.
         
      
            5
         
         
            În temeiul articolului 12 alineatul (1) din Regulamentul nr. 2658/87, Comisia Europeană adoptă în fiecare an un regulament care include versiunea completă a NC, împreună cu nivelurile taxelor vamale, astfel cum rezultă din măsurile adoptate de Consiliul Uniunii Europene sau de Comisie. Acest regulament se aplică de la 1 ianuarie a anului următor.
         
      
            6
         
         
            Versiunea NC aplicabilă faptelor din litigiul principal este, astfel cum reiese din dosarul de care dispune Curtea, cea aferentă anului 2015, care rezultă din Regulamentul nr. 1101/2014.
         
      
            7
         
         
            Prima parte a NC cuprinde secțiunea I, consacrată regulilor generale, în cadrul căreia subsecțiunea A, intitulată „Reguli generale pentru interpretarea [NC]”, prevede:
            „Clasificarea mărfurilor în [NC] se efectuează în conformitate cu următoarele principii:
            
                     1.
                  
                  
                     Enunțurile titlurilor secțiunilor, capitolelor sau subcapitolelor sunt considerate ca având numai o valoare indicativă, clasificarea mărfurilor considerându‑se legal determinată atunci când este în concordanță cu textele pozițiilor și notelor de secțiuni și de capitole și, atunci când nu sunt contrare termenilor utilizați în acele poziții și note, după următoarele reguli[:]
                  
               […]
            
                     3.
                  
                  
                     Atunci când mărfurile ar putea fi clasificate la două sau mai multe poziții prin aplicarea regulii 2 (b) sau în orice alt caz, clasificarea se face după cum urmează:
                     
                              (a)
                           
                           
                              poziția cea mai specifică trebuie să aibă prioritate față de pozițiile cu un domeniu de aplicare mai general. Cu toate acestea, în cazul în care două sau mai multe poziții se referă fiecare numai la o parte din materialele care compun un produs amestecat sau un articol compozit sau numai la o parte dintre articolele mărfurilor prezentate în seturi, condiționate pentru vânzarea cu amănuntul, aceste poziții se consideră, în raport cu produsul sau articolul, la fel de specifice, chiar dacă una dintre poziții oferă o descriere mai precisă sau mai completă;
                           
                        
                              (b)
                           
                           
                              produsele amestecate, articolele compuse din materiale diferite sau constituite prin asamblarea unor articole diferite și mărfurile prezentate în seturi condiționate pentru vânzarea cu amănuntul, care nu pot fi clasificate prin aplicarea regulii 3 (a), se clasifică după materialul sau articolul care le conferă caracterul esențial, în cazul în care este posibilă efectuarea acestei determinări;
                           
                        […]
                  
               […]
            
                     6.
                  
                  
                     Clasificarea mărfurilor la subpozițiile unei aceleiași poziții se efectuează, în mod legal, cu respectarea textelor acelor subpoziții și a notelor de subpoziții. […]. În sensul acestei reguli, se utilizează și notele de secțiuni și capitole corespunzătoare, cu excepția cazului în care contextul impune altfel.”
                  
               
      
            8
         
         
            Partea a II‑a din NC, intitulată „Tabelul drepturilor”, este împărțită în 21 de secțiuni. Secțiunea VI din această parte, intitulată „Produse ale industriei chimice sau ale industriilor conexe”, cuprinde capitolul 30, intitulat „Produse farmaceutice”, care prevede la nota complementară:
            „Poziția 3004 cuprinde preparatele pe bază de plante medicinale și preparatele pe baza următoarelor substanțe active: vitamine, minerale, aminoacizi esențiali și acizi grași, condiționate pentru vânzarea cu amănuntul. Aceste preparate se clasifică la poziția 3004 în cazul în care etichetarea, ambalarea sau modul de utilizare au înscrise următoarele indicații:
            
                     (a)
                  
                  
                     bolile, afecțiunile sau simptomele acestora, împotriva cărora produsul este utilizat;
                  
               
                     (b)
                  
                  
                     concentrația substanței active sau a substanțelor active pe care le conțin;
                  
               
                     (c)
                  
                  
                     posologia și
                  
               
                     (d)
                  
                  
                     modul de administrare.
                  
               Această poziție cuprinde de asemenea preparatele homeopatice de uz medical, în cazul în care acestea îndeplinesc condițiile (a), (c) și (d) menționate mai sus.
            În cazul preparatelor pe bază de vitamine, minerale, aminoacizi esențiali și acizi grași, nivelul uneia dintre aceste substanțe pe unitate de consum zilnică recomandată înscrisă pe etichetă trebuie să fie mult mai mare decât doza fiziologică zilnică recomandată pentru menținerea sănătății în general sau a stării de bine.”
         
      
            9
         
         
            Capitolul 30 din NC include, printre altele, poziția și subpoziția următoare:
            
                        Codul NC
                     
                     
                        Descrierea mărfurilor
                     
                     
                        Rata dreptului convențional (%)
                     
                     
                        Unitate suplimentară
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004
                     
                     
                        Medicamente (cu excepția produselor de la pozițiile 3002, 3005 sau 3006) constituite din produse amestecate sau neamestecate, preparate în scopuri terapeutice sau profilactice, prezentate sub formă de doze (inclusiv cele care se administrează transdermic) sau condiționate pentru vânzarea cu amănuntul:
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004 90 00
                     
                     
                        – Altele
                     
                     
                        Fără
                     
                     
                        –
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
      
            10
         
         
            Notele explicative la NC (JO 2015, C 76, p. 1), adoptate în temeiul articolului 9 alineatul (1) din Regulamentul nr. 2658/87, în partea referitoare la capitolul 30 din această nomenclatură, prevăd, sub titlul „Considerații generale”, că „[d]escrierea unui produs ca medicament în legislația Uniunii Europene (alta decât cea care se referă la clasificarea în Nomenclatura combinată), în legislația națională a statelor membre sau în orice farmacopee nu are valoare determinantă pentru clasificarea în acest capitol”.
         
      
            11
         
         
            Capitolul 38, care figurează de asemenea în secțiunea VI din partea a II‑a NC, intitulat „Produse diverse ale industriei chimice”, prevede la nota 1:
            „Prezentul capitol nu cuprinde:
            
                     (a)
                  
                  
                     produsele cu compoziție chimică definită, prezentate separat, cu excepția celor de mai jos:
                     […]
                     
                              2.
                           
                           
                              insecticidele, rodenticidele, fungicidele, erbicidele, inhibitorii de germinație, regulatorii de creștere pentru plante, dezinfectanții și produsele similare, prezentate în formele sau în ambalajele prevăzute la poziția 3808;
                           
                        
               […]
            
                     (d)
                  
                  
                     medicamentele (pozițiile 3003 sau 3004);
                  
               […]”
         
      
            12
         
         
            Acest capitol cuprinde, printre altele, poziția și subpozițiile următoare:
            
                        Codul NC
                     
                     
                        Descrierea mărfurilor
                     
                     
                        Rata dreptului convențional (%)
                     
                     
                        Unitate suplimentară
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808
                     
                     
                        Insecticide, rodenticide, fungicide, erbicide, inhibitori de germinare și regulatori de creștere pentru plante, dezinfectanți și produse similare, prezentate în forme sau ambalaje pentru vânzarea cu amănuntul sau ca preparate sau ca articole (de exemplu, panglici, meșe și lumânări cu sulf și hârtie specială contra muștelor):
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808 91
                     
                     
                        – – Insecticide:
                     
                     
                         
                     
                     
                         
                     
                  
                        3808 91 10
                     
                     
                        – – – Pe bază de piretroide
                     
                     
                        6
                     
                     
                        –
                     
                  
                        3808 91 20
                     
                     
                        – – – Pe bază de hidrocarburi clorurate
                     
                     
                        6
                     
                     
                        –
                     
                  
                        3808 91 30
                     
                     
                        – – – Pe bază de carbamați
                     
                     
                        6
                     
                     
                        –
                     
                  
                        3808 91 40
                     
                     
                        – – – Pe bază de compuși organo‑fosforici
                     
                     
                        6
                     
                     
                        –
                     
                  
                        3808 91 90
                     
                     
                        – – – Altele
                     
                     
                        6
                     
                     
                        –
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
      
      
         Notele explicative la SA
      
   
   
            13
         
         
            Notele explicative la SA aferente poziției 3808, la care fac trimitere Notele explicative la NC aferente subpozițiilor 380891 10-3808 91 90, prevăd:
            „[…]
            Această poziție cuprinde un ansamblu de produse (altele decât cele care au caracterul de medicamente pentru medicina umană sau veterinară, în sensul nr. 3003 sau 3004) concepute pentru distrugerea germenilor patogeni, a insectelor (țânțari, molii, gândaci de Colorado, gândaci etc.), a mușchilor și a mucegaiurilor, a buruienilor, a rozătoarelor, a păsărilor etc.; sunt cuprinse în prezenta poziție și produsele destinate combaterii paraziților sau care servesc la dezinfectarea semințelor.
            […]
            Produsele de la nr. 3808 pot fi subdivizate după cum urmează:
            
                     I)
                  
                  
                     Insecticidele
                  
               Insecticide înseamnă nu numai produsele concepute pentru eliminarea insectelor, ci și produsele care au un efect de repelent sau atractiv asupra acestora. Produsele se prezintă sub diverse forme, precum pulverizatoarele sau blocurile (pentru distrugerea moliilor), uleiuri sau batoane (împotriva țânțarilor), pudră (împotriva furnicilor), plăcile (împotriva muștelor), diatomit sau cartoane impregnate cu cianogen (împotriva puricilor și a păduchilor).
            […]
            Prezenta poziție cuprinde de asemenea produse destinate să lupte împotriva acarienilor (acaricide), moluștelor, nematodelor (nematocide), rozătoarelor (produse împotriva rozătoarelor), păsărilor (avicide) și altor animale dăunătoare (produse destinate combaterii chișcarilor, prădătorilor etc.)
            […]”
         
      
            14
         
         
            Notele explicative la SA aferente poziției 3004 litera (e) exclud din aceasta „[p]reparatele insecticide, dezinfectante etc. de la nr. 3808 care nu sunt prezentate în vederea utilizărilor profilactice în medicina umană sau veterinară”.
         
      
      
         Regulamentul (CE) nr. 455/2007
      
   
   
            15
         
         
            Articolul 1 din Regulamentul (CE) nr. 455/2007 al Comisiei din 25 aprilie 2007 privind clasificarea anumitor mărfuri în Nomenclatura combinată (JO 2007, L 109, p. 1) prevede:
            „Mărfurile descrise în coloana 1 a tabelului prevăzut în anexă sunt clasificate în Nomenclatura combinată la codurile NC indicate în coloana 2 a tabelului respectiv.”
         
      
            16
         
         
            Tabelul preluat în anexa la acest regulament are următorul cuprins:
            
                        Descrierea mărfurilor
                     
                     
                        Clasificare
                        (cod NC)
                     
                     
                        Motivare
                     
                  
                        (1)
                     
                     
                        (2)
                     
                     
                        (3)
                     
                  
                        1. Preparat sub formă de soluție alcoolică condiționată pentru vânzarea cu amănuntul în pipete. Compoziția este următoarea:
                        
                                    –
                                 
                                 
                                    fipronil (ISO) 10 g
                                 
                              
                                    –
                                 
                                 
                                    butilhidroxianisol 0,02 g(BHA, E 320)
                                 
                              
                                    –
                                 
                                 
                                    butilhidroxitoluen 0,01 g(BHT, E 321)
                                 
                              
                                    –
                                 
                                 
                                    excipient q.s.p. 100 ml
                                 
                              Preparatul, care conține o substanță care are acțiune insecticidă și acaricidă împotriva paraziților precum purici, căpușe și păduchi, este de uz extern pentru animale de casă (câini și pisici).
                        […]
                     
                     
                        3808 91 90
                     
                     
                        Clasificarea e determinată de dispozițiile Regulilor generale nr. 1, 3a și 6 de interpretare a NC și de textul poziției 3808, al subpoziției 3808 91 și al codului 3808 91 90 ale NC.
                        A se vedea și Notele explicative la Sistemul armonizat aferente poziției 3808 și subpozițiilor 3808 91-3808 99.
                        Preparatul nu este destinat utilizării terapeutice sau profilactice în sensul poziției 3004.
                     
                  
      
      Litigiul principal și întrebarea preliminară
   
   
            17
         
         
            La 27 mai 2015, Samohýl a prezentat o cerere de ITO privind clasificarea produsului denumit „Bob Martin Clear 50 mg – soluție «spot‑on» pentru pisici” (denumit în continuare „produsul în discuție”). Aceasta a solicitat clasificarea acestui produs la subpoziția tarifară 30049000 din NC, care prevede o exceptare de la taxele vamale.
         
      
            18
         
         
            Acest produs a făcut obiectul unei autorizări de introducere pe piață ca medicament de uz veterinar. Este destinat pisicilor, se aplică pe piele și urmărește să trateze infestările cu purici, care sunt eliminați în 24 de ore după aplicare, și cu căpușe, care sunt eliminate în 48 de ore sau la o săptămână după aplicare. Este furnizat în pipete de 0,5 ml, fiecare dintre acestea conținând 50 mg de substanță activă fipronil, precum și excipienții butilhidroxianisol E320, butilhidroxitoluen E321, alcool benzilic și dietilenglicol‑monoetileter.
         
      
            19
         
         
            Potrivit documentului „Rezumatul caracteristicilor produsului”, prezentat de instanța de trimitere, produsul în discuție face parte din grupul farmacoterapeutic „Agenți antiparazitari cu aplicare locală”. În cuprinsul acestuia, fipronil este descris ca un insecticid (efect insecticid împotriva puricilor) și un acaricid (efect acaricid împotriva căpușelor).
         
      
            20
         
         
            La 24 iunie 2015, Celní úřad pro Olomoucký kraj (Biroul vamal din regiunea Olomouc, Republica Cehă, denumit în continuare „biroul vamal”) a eliberat o ITO care clasifica produsul în discuție la subpoziția tarifară 38089190 din NC, ca insecticid, aplicând prin analogie Regulamentul nr. 455/2007. Acest birou a considerat că clasificarea acestui produs la subpoziția tarifară 30049000 din NC, solicitată de Samohýl, nu putea fi reținută deoarece produsul menționat nu era un medicament, în sensul poziției tarifare 3004 din NC.
         
      
            21
         
         
            Întrucât contestația introdusă împotriva acestei decizii a fost respinsă, la 17 august 2015, de Direcția generală a vămilor, Samohýl a introdus o acțiune la instanța de trimitere care, prin decizia din 16 mai 2017, a anulat decizia din 17 august 2015 și a retrimis cauza la direcția generală în vederea reluării procedurii.
         
      
            22
         
         
            La 17 mai 2018, biroul vamal a eliberat o nouă ITO, prin care produsul în discuție a fost clasificat din nou ca insecticid la subpoziția tarifară 38089190 din NC. La 11 septembrie 2018 contestația introdusă împotriva acestei decizii a fost respinsă de Direcția generală a vămilor.
         
      
            23
         
         
            Drept urmare, Samohýl a introdus o acțiune împotriva deciziei de respingere la instanța de trimitere, invocând că problema principală depindea de clasificarea tarifară a unui produs care conținea substanța activă denumită fipronil. Aceasta a arătat că, atunci când a solicitat biroului vamal să clasifice produsul „Moxiclear 400 + 100 mg”, destinat câinilor afectați sau supuși unui risc de infecții parazitare mixte, care ar fi comparabil cu produsul în discuție în prezenta cauză, acest produs a fost clasificat la subpoziția tarifară 30049000 din NC, fără a fi examinate efectele terapeutice sau profilactice ale acestuia.
         
      
            24
         
         
            Instanța de trimitere precizează că fondul litigiului privește aspectul dacă produsul în discuție poate fi definit ca „medicament” din perspectiva reglementării vamale. Aceasta face referire la „avizele doctrinei veterinare franceze din perioada 2008-2009 (École nationale vétérinaire din Toulouse și din Lyon, Laboratoire de parasitologie et de mycologie médicale din Lyon)”, prezentate de Samohýl, din care ar reieși că produsul în discuție este un medicament generic identic cu produsul Frontline, fabricat după expirarea termenului său de protecție prin brevet, având aceeași compoziție și indicație precum produsul în discuție și făcând obiectul aceleiași autorizații de introducere pe piață ca medicament de uz veterinar. Această instanță arată, pe de o parte, că substanța activă a Frontline este fipronil, la fel ca în cazul produsului în discuție, și, pe de altă parte, că Frontline are efecte terapeutice și preventive în sensul că tratează infestarea cu ectoparaziți prin eliminarea lor. Aceasta arată de asemenea că în Franța au fost eliberate ITO pentru mărfurile cu denumirea comercială Frontline și că toate au fost clasificate la poziția tarifară 3808 din NC, în temeiul Regulamentului nr. 455/2007.
         
      
            25
         
         
            Instanța de trimitere constată că reiese din anumite probe de la dosar că produsul în discuție are efecte profilactice, adică urmărește să împiedice apariția puricilor sau a căpușelor pe animal și să prevină maladiile care rezultă din mușcătura acestor paraziți. Aceasta adaugă faptul că, fără distrugerea inițială a paraziților, manifestările secundare ale infestării acestora nu ar putea fi tratate. Aceasta deduce că produsul respectiv nu ar trebui clasificat la poziția tarifară 3808 din NC, ca insecticid, ci la poziția tarifară 3004, mai precis la subpoziția 30049000 din NC, ca medicament.
         
      
            26
         
         
            În aceste condiții, Krajský soud v Ostravě (Curtea Regională din Ostrava, Republica Cehă) hotărât să suspende judecarea cauzei și să adreseze Curții următoarea întrebare preliminară:
            „Mărfurile comercializate sub denumirea «Bob Martin Clear 50 mg soluție «spot‑on» pentru pisici», furnizate în pipete (0,5 ml) care conțin substanța activă fipronil (50 mg în fiecare pipetă) și excipienții butilhidroxianisol E320, butilhidroxitoluen E321, alcool benzilic și dietilenglicol‑monoetileter, trebuie clasificate la poziția 3004 sau la poziția 3808 din [NC]?”
         
      
      Cu privire la întrebarea preliminară
   
   
            27
         
         
            Prin intermediul întrebării adresate, instanța de trimitere solicită în esență să se stabilească dacă NC trebuie interpretată în sensul că un produs care constă într‑o soluție destinată pisicilor, cu aplicare locală pe piele („spot‑on”), cu ajutorul unor pipete (0,5 ml), și care conține substanța activă denumită fipronil (50 mg în fiecare pipetă), precum și excipienți ca butilhidroxianisol E320, butilhidroxitoluen E321, alcool benzilic și dietilenglicol‑monoetileter, trebuie clasificat, ca medicament, la poziția tarifară 3004 din NC sau, ca insecticid, la poziția tarifară 3808 din NC.
         
      
            28
         
         
            Trebuie amintit mai întâi că, atunci când Curtea este sesizată cu o trimitere preliminară în materia clasificării tarifare, funcția sa constă mai curând în oferirea de clarificări instanței naționale cu privire la criteriile a căror punere în aplicare îi va permite acesteia din urmă să clasifice în mod corect produsele în cauză în NC decât în efectuarea acestei clasificări. Astfel, clasificarea mărfurilor în cauză rezultă dintr‑o constatare pur factuală, care nu trebuie efectuată de Curte în cadrul unei trimiteri preliminare (Hotărârea din 15 mai 2019, Korado, C‑306/18, EU:C:2019:414, punctul 33 și jurisprudența citată, precum și Ordonanța din 3 decembrie 2020, Siebenburgisches Nugat, C‑99/20, nepublicată, EU:C:2020:993, punctul 25 și jurisprudența citată).
         
      
            29
         
         
            În continuare, rezultă dintr‑o jurisprudență constantă că, în vederea garantării securității juridice și a facilitării controalelor, criteriul decisiv pentru clasificarea tarifară a mărfurilor trebuie să aibă în vedere, în general, caracteristicile și proprietățile obiective ale acestora, astfel cum sunt definite de textul poziției din NC și de notele de secțiuni sau de capitole [a se vedea în special Hotărârea din 12 iulie 2012, TNT Freight Management (Amsterdam), C‑291/11, EU:C:2012:459, punctul 30, Hotărârea din 19 decembrie 2019, Amoena, C‑677/18, EU:C:2019:1142, punctul 40, și Hotărârea din 26 martie 2020, Pfizer Consumer Healthcare, C‑182/19, EU:C:2020:243, punctul 37].
         
      
            30
         
         
            În sfârșit, Curtea a statuat în repetate rânduri că, în pofida faptului că nu au forță obligatorie, notele explicative ale SA și ale NC reprezintă instrumente importante de asigurare a unei aplicări uniforme a Tarifului vamal comun și oferă, ca atare, elemente valabile pentru interpretarea acestuia (a se vedea printre altele Hotărârea din 15 mai 2019, Korado, C‑306/18, EU:C:2019:414, punctul 35 și jurisprudența citată, precum și Ordonanța din 3 decembrie 2020, Siebenburgisches Nugat, C‑99/20, nepublicată, EU:C:2020:993, punctul 28 și jurisprudența citată).
         
      
            31
         
         
            În ceea ce privește, în primul rând, poziția tarifară 3004 din NC, trebuie amintit că, pe de o parte, pentru clasificarea produselor în capitolul 30 din NC, din care face parte această poziție, este necesar să se cerceteze dacă acestea prezintă caracteristici terapeutice sau profilactice bine definite, al căror efect se axează pe funcții precise ale organismului animalului sau, în plus, dacă ele pot fi utilizate în prevenirea sau în tratamentul unei boli sau al unei afecțiuni. Pe de altă parte, poate fi clasificat în capitolul 30 din NC un produs care, datorită caracteristicilor și proprietăților obiective, este destinat în mod natural unei utilizări medicale (a se vedea în acest sens Hotărârea din 30 aprilie 2014, Nutricia, C‑267/13, EU:C:2014:277, punctele 20 și 21, precum și jurisprudența citată).
         
      
            32
         
         
            În speță, reiese din decizia de trimitere că produsul în discuție este destinat distrugerii paraziților pisicii, și anume a puricilor și a căpușelor. Acesta se aplică local pe piele („spot‑on”). Rata absorbției substanței active a acestui produs, fipronil, este slabă la pisică. Conform „Rezumatului caracteristicilor produsului”, produsul în discuție face parte din grupul farmacoterapeutic „Agenți antiparazitari cu aplicare locală”. În plus, acest din urmă document descrie fipronilul ca fiind un insecticid sau un acaricid care acționează inhibând receptorul GABA, ceea ce determină o activitate necoordonată a sistemului nervos al insectelor și al acarienilor și moartea acestora.
         
      
            33
         
         
            Instanța de trimitere arată că produsul în discuție poate avea un efect preventiv împotriva maladiilor legate de prezența puricilor și a căpușelor pe corpul pisicii. Aceeași instanță precizează însă că acest produs nu are efecte terapeutice, ci determină distrugerea inițială a paraziților, fără care manifestările secundare ale infestării cu acestea din urmă nu ar putea fi tratate.
         
      
            34
         
         
            În această privință, Comisia subliniază că substanța activă a produsului în discuție, fipronil, exercită asupra animalului un efect la suprafață, întrucât nu omoară decât paraziții externi care pot fi purtători de diverse maladii.
         
      
            35
         
         
            Astfel, rezultă că efectul preventiv al diverselor infectări posibile transmise de paraziți este secundar în raport cu efectul insecticid și acaricid al produsului în discuție. Acest efect preventiv nu se confundă cu efectele terapeutice sau profilactice care caracterizează produsele care fac parte din poziția tarifară 3004 din NC.
         
      
            36
         
         
            În ceea ce privește argumentul prezentat de Samohýl la instanța de trimitere, întemeiat pe faptul că produsul „Moxiclear 400 + 100 mg” a fost clasificat ca medicament la poziția tarifară 3004 din NC, reiese din decizia de trimitere că produsul „Moxiclear 400 + 100 mg” conține substanțele active imidacloprid și moxidectin, însă nu și fipronil, și că este destinat câinilor afectați de infestări parazitare mixte cu caracter intern sau extern sau expuși riscului unor astfel de infestări. În observațiile sale scrise, Comisia precizează că substanța activă moxidectin este absorbită de pielea animalului și că după absorbție aceasta este eliberată în întregul organism, acționând împotriva a numeroși paraziți interni, în special împotriva celor care atacă sistemul sanguin, sistemul digestiv sau plămânii.
         
      
            37
         
         
            În aceste condiții, revine instanței de trimitere sarcina de a verifica dacă, astfel cum susțin guvernul ceh și Comisia, se poate considera că produsul în discuție prezintă caracteristici terapeutice și profilactice bine definite, al căror efect se axează pe funcții precise ale organismului animalului, în sensul jurisprudenței amintite la punctul 31 din prezenta hotărâre.
         
      
            38
         
         
            În această privință, trebuie amintit, pe de o parte, că, în conformitate cu Notele explicative la SA aferente poziției tarifare 3004, sunt excluse din aceasta preparatele insecticide, dezinfectante și altele, care fac parte din poziția tarifară 3808, care nu sunt prezentate în scopul utilizărilor profilactice în medicina umană sau veterinară. Pe de altă parte, Curtea a statuat deja că faptul că produsele beneficiază în statele membre în care acestea sunt comercializate de o autorizație de introducere pe piață ca medicament nu are valoare determinantă pentru clasificarea acestora în capitolul 30 din NC (a se vedea în acest sens Hotărârea din 15 decembrie 2016, LEK, C‑700/15, EU:C:2016:959, punctul 36 și jurisprudența citată).
         
      
            39
         
         
            În al doilea rând, în ceea ce privește poziția 3808 din NC, este necesar să se arate că, potrivit articolului 1 din Regulamentul nr. 455/2007, este clasificat la subpoziția tarifară 38089190 din NC preparatul sub formă de soluție alcoolică condiționată pentru vânzarea cu amănuntul, compusă din fipronil (ISO) 10 g, butilhidroxianisol (BHA, E320) 0,02 g, butilhidroxitoluen (BHT, E321) 0,01 g și excipient q.s.p. 100 ml, descris la punctul 1 din coloana 1 din tabelul care figurează în anexa la acest regulament. Punctul 1 precizează în plus că acest preparat, care conține o substanță care are acțiune insecticidă și acaricidă împotriva paraziților precum purici, căpușe și păduchi, este de uz extern pentru animalele de casă, și anume câini și pisici.
         
      
            40
         
         
            Trebuie să se amintească în această privință că un regulament de clasificare are un domeniu de aplicare general, în sensul că nu se aplică unui anumit operator, ci generalității produselor identice cu cel care a fost examinat de Comitetul Codului vamal. Aplicarea prin analogie a unui regulament de clasificare precum Regulamentul nr. 455/2007 în privința produselor comparabile cu cele vizate de acest regulament favorizează o interpretare coerentă a NC, precum și egalitatea de tratament a operatorilor (a se vedea în acest sens Hotărârea din 4 martie 2015, Oliver Medical, C‑547/13, EU:C:2015:139, punctele 55 și 57, precum și jurisprudența citată).
         
      
            41
         
         
            În speță, reiese din decizia de trimitere că produsul în discuție conține aceeași concentrație de substanță activă fipronil ca preparatul vizat la punctul 1 din coloana 1 din tabelul care figurează în anexa la Regulamentul nr. 455/2007. Acesta conține de asemenea excipienții butilhidroxianisol și butilhidroxitoluen. Astfel, produsul în discuție pare să fie, datorită compoziției sale, comparabil cu preparatul menționat.
         
      
            42
         
         
            Această apreciere este susținută de motivarea Regulamentului nr. 455/2007, de care este necesar să se țină seama pentru a stabili domeniul de aplicare al acestuia (a se vedea în acest sens Hotărârea din 19 decembrie 2019, Amoena, C‑677/18, EU:C:2019:1142, punctul 31 și jurisprudența citată).
         
      
            43
         
         
            Astfel, rezultă mai întâi din coloana 3 din tabelul care figurează în anexa la Regulamentul nr. 455/2007 că clasificarea preparatului descris la punctul 1 din coloana 1 din acest tabel este determinată printre altele „de textul codurilor 3808, 380891 și 38089190 din NC”. Or, această din urmă subpoziție vizează „insecticidele”, „altele” decât cele pe bază de piretroide, hidrocarburi clorurați, carbamate sau organofosforice. În continuare, se face trimitere la „Notele explicative la SA aferente poziției 3808 și subpozițiilor 3808 91-3808 99”, care precizează că prin insecticide se înțelege produsele concepute pentru eliminarea insectelor și că aceste produse au forme diverse. În sfârșit, motivarea menționată indică faptul că „[p]reparatul [vizat la punctul 1 din coloana 1 din tabelul preluat în anexa la Regulamentul nr. 455/2007] nu este destinat unei utilizări terapeutice sau profilactice, în sensul poziției 3004”.
         
      
            44
         
         
            Or, motivele pentru care preparatul descris la punctul 1 din coloana 1 din tabelul care figurează în anexa la Regulamentul nr. 455/2007 a fost clasificat la subpoziția tarifară 38089190 din NC pot fi transpuse în cazul produsului în discuție. Astfel, sub rezerva verificărilor care revin instanței de trimitere, acest produs pare să conțină, în proporții identice, aceeași substanță activă precum cea care intră în compoziția preparatului, precum și aceiași excipienți ca acesta din urmă. În plus, din decizia de trimitere reiese că produsul în discuție are aceeași funcție și aceeași utilizare precum cele ale acestui preparat, și anume o funcție insecticidă și acaricidă împotriva paraziților precum puricii și căpușele și o utilizare locală externă pe pielea animalelor domestice, și anume pisicile.
         
      
            45
         
         
            Având în vedere considerațiile care precedă, este necesar să se răspundă la întrebarea adresată că NC trebuie interpretată în sensul că un produs care constă într‑o soluție destinată pisicilor, cu aplicare locală pe piele („spot‑on”) cu ajutorul unor pipete (0,5 ml), care conține substanța activă denumită fipronil (50 mg în fiecare pipetă pipetă), precum și excipienți precum butilhidroxianisol E320, butilhidroxitoluen E321, alcool benzilic și dietilenglicol‑monoetileter se impune a fi clasificat, sub rezerva aprecierii instanței de trimitere a tuturor elementelor de fapt de care dispune, la poziția tarifară 3808 din această nomenclatură, ca „insecticid”.
         
      
      Cu privire la cheltuielile de judecată
   
   
            46
         
         
            Întrucât, în privința părților din acțiunea principală, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
         
       
         
            Pentru aceste motive, Curtea (Camera a noua) declară:
         
       
            
               
                  Nomenclatura combinată care figurează în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun, în versiunea care rezultă din Regulamentul de punere în aplicare (UE) nr. 1101/2014 al Comisiei din 16 octombrie 2014, trebuie interpretată în sensul că un produs care constă într‑o soluție destinată pisicilor, cu aplicare locală pe piele („spot‑on”) cu ajutorul unor pipete (0,5 ml), care conține substanța activă denumită fipronil (50 mg în fiecare pipetă pipetă), precum și excipienți precum butilhidroxianisol E320, butilhidroxitoluen E321, alcool benzilic și dietilenglicol‑monoetileter se impune a fi clasificat, sub rezerva aprecierii instanței de trimitere a tuturor elementelor de fapt de care dispune, la poziția tarifară 3808 din această nomenclatură, ca „insecticid”.
               
            
          
            
               
                  Semnături
               
            
         (
         *1
      )	Limba de procedură: ceha.